**4/2021. (II.16.) Ör. rendelet 1. melléklete**

**Mosdós Község Önkormányzata**

**falugondnoki szolgálatának**

**szakmai programja**

Mosdós Község Önkormányzat Képviselőt-testülete – a szociális igazgatásról és szociális ellátásokról szóló az 1993. évi III. törvény (a továbbiakban: Szt.) 60.§-a, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet (továbbiakban: szakmai rendelet) 39. §-a alapján – a település falugondnoki szolgálatának szakmai programját az alábbiak szerint határozza meg.

A szakmai program Mosdós község közigazgatási területén a falugondnoki szolgáltatásra terjed ki.

A fenntartó Mosdós Község Önkormányzata (székhelye: 7257 Mosdós, Kossuth u. 1/a.; e-mail címe: info@mosdos.hu, telefon: 82-579-022, Hivatali kapu : MOSDOSONK)

# **I. A szolgáltatás célja, feladata, a megvalósítani kívánt program konkrét bemutatása, a létrejövő kapacitások, a nyújtott szolgáltatáselemek, tevékenységek leírása**

## **1.** **A megvalósítani kívánt program bemutatása**

Az Szt-ben megfogalmazottak szerint: „A falugondnoki, illetve tanyagondnoki szolgáltatás célja a falvak és a külterületi vagy egyéb belterületi, valamint a tanyasi lakott helyek intézményhiányából és a közösségi közlekedés nehézségéből eredő hátrányainak enyhítése, az alapvető szükségletek kielégítését segítő szolgáltatásokhoz, közszolgáltatáshoz, valamint egyes alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.”

A település lakosságszáma 2020. január 1-én 896 fő volt. A lakosság korcsoportok szerinti megoszlása 2020. január 1-jén:

 0-14 éves 112 fő

 15-18 éves 30 fő

 19-62 éves 509 fő

 63 éves, vagy a fölötti 245 fő.

Mosdós több szolgáltatás tekintetében is körzetközponti feladatokat lát el, ez azonban nem feltétlenül jár előnyökkel a település lakosai számára.

Közigazgatásilag Mosdós település a 10 település fenntartásában működő Batéi Közös Önkormányzati Hivatalhoz, valamint járási tekintetben a Kaposvári Járási Hivatalhoz tartozik.

A háziorvosi feladatok ellátásáról másik önkormányzattal közösen (Kercseliget), helyben fenntartott orvosi rendelővel - gondoskodik. A háziorvosi rendelés székhelye Mosdós település, ahol heti 3 napon – hétfőn és pénteken délelőtt, szerdán délután rendel a háziorvos.

A fogorvosi ellátást az Önkormányzat a Nagyberkiben működő fogorvosi rendelő, illetve az ott dolgozó fogorvos útján látja el.

A védőnői feladatok ellátásáról a háziorvoshoz hasonló körben, Kercseliget Önkormányzattal közösen gondoskodik, a védőnői szolgálat székhelye szintén Mosdós település.

Mosdóson fiókgyógyszertár üzemel napi időszakos nyitva tartással (két-három óra), további gyógyszertár Nagyberkiben és Taszáron található.

Egészségügyi szakellátás, ügyelet Kaposváron található. Mosdóson található a Somogy Megyei Oktató Kórház fióktelephelye, ahol már szakrendelés csak minimálisan vehető igénybe, laboratóriumi és egyéb vizsgálatokat már nem végeznek itt.

Az óvodai nevelés feladatát intézményfenntartó társulás útján Mosdósi Mackóvár Óvoda Mosdós Kossuth u. 4. látja el, a társulás gesztora Mosdós önkormányzata. Az óvoda zárvatartása idején az ellátást igénylő gyermekeket a batéi tagóvoda fogadja.

Általános iskolai oktatásban a Nagyberki általános iskolában részesülnek a gyermekek.

Az óvoda és az iskola ugyan helyben megtalálható, de ennek hátrányát is érzi a település, hiszen az iskolásoknak és óvodásoknak fogászati ellátásra, úszásoktatásra, különböző szakkörökre Kaposvárra kell utazniuk. Ebben nagy segítség lenne a falugondnok, hiszen a helyben lakó gyermekek szülei nem mindegyike engedheti meg magának, hogy saját autóval hordja be gyermekét ezekre a foglalkozásokra.

Ezentúl adódnak olyan kirándulások, közművelődési programok, melyek szintén a falugondnoki szolgálat útján valósulhatnak meg.

A szociális alapellátási feladatairól (szociális étkeztetés, házi segítségnyújtás, családsegítés, gyermekjóléti szolgálat) szintén az Igali Alapszolgáltatási Központon keresztül gondoskodik.

Mivel a családgondozó heti egy napon érhető el a településen, különösen nagy jelentősége van egy helyben lévő, napi szinten elérthető alapellátásnak, mely a falugondnoki szolgáltatás bevezetésével megoldódna.

A településen több egyesület található, melyek közül aktívan a Mosdósért Egyesület működik, akik az önkormányzattal együttműködve közösségi feladatokat is végeznek. Munkájukat a falugondnok segítené.

A gyermekétkeztetést, valami a szünidei étkeztetést is az önkormányzat tulajdonát képező Mosdósi Mackóvár Óvoda konyhájáról biztosítják, ezek szállításában szintén a falugondnoki szolgálat működik közre.

A demográfiai mutatókból is látszik, hogy a településen magas az időskorúak aránya, akikre jellemző, hogy egyedül élnek, segítség és család nélkül. Nekik nagyon nagy segítséget jelentene a falugondnoki szolgálat a bevásárlásban, az egészségügyi ellátáshoz, és a szociális ellátásokhoz való hozzájutásban.

## **2. A szolgáltatás célja**

**A fenti sajátosságokat figyelembe véve Mosdós Község Önkormányzata a falugondnoki szolgáltatás bevezetésével az alábbi célokat tűzte ki:**

* egészségügyi alapellátások igénybevételének segítése háziorvoshoz, védőnőhöz való szállítással,
* egészségügyi szakellátásokhoz való hozzájutás segítése a megyeszékhelyen, vagy szükség szerint más településeken
* az önkormányzat, vagy annak társulásai által nyújtott más szociális és gyermekvédelmi alapellátásokhoz való hozzájutás elősegítése
* ételszállítás a szociális étkeztetésre és a szünidei gyermekétkeztetésre jogosultak részére
* házi segítségnyújtást biztosító gondozó szállítása, munkájának segítése
* családgondozó ügyfélfogadására az igénylők szállítása
* alapvető élelmiszerek és háztartás fenntartásához szükséges árucikkek beszerzésének segítése
* a közlekedés lehetőségeinek javítása, így különösen:
* iskolások, óvodások szállítása igény szerint különböző nem helyben szervezett programokra, táborokba stb,
* a lakosság helyben történő szállítása különböző rendezvényekre

Bízunk abban, hogy a fenti célok megvalósulásával elérjük, hogy a településen élők életfeltételei jobbá válnak, valamint további lépéseket tudunk tenni az esélyegyenlőség megteremtése érdekében.

## **3. A létrejövő kapacitások**

A falugondnoki szolgáltatás 1 fő közalkalmazott útján ellátja a településen jelentkező feladatokat, a településen működő szociális szolgáltatásokkal egymást kölcsönösen kiegészítve, ezzel 1 főnek biztosít helyben főállású munkalehetőséget.

A szolgáltatás ellátásához falugondnoki gépjárművet vesz igénybe, melye az önkormányzat rendelkezésére áll.

A szolgáltatás elindításával a településen egy újabb, a lakosok által régóta hiányolt szociális alapellátással gazdagodik a település.

## **4. A nyújtott szolgáltatáselemek, tevékenységek leírása**

A falugondnoki szolgálat az önkormányzat rendelete, a szakmai rendelet 39. § (1-2-3) bek., valamint a helyi szükségletek alapján

* közvetlen, személyes szolgáltatásokat (ezen belül alap- és kiegészítő feladatokat), valamint
* az önkormányzati feladatok megoldását segítő, közvetett szolgáltatásokat végez.

Az önkormányzati feladatokat megoldását segítő, közvetett szolgáltatások a közvetlen személyes alap és kiegészítő szolgáltatások maximum 50%-át tehetik ki.

A falugondnoki szolgáltatás

1. szállítás,
2. megkeresés és
3. közösségi fejlesztés

szolgáltatási elemeket biztosít.

# **II. Más intézményekkel történő együttműködés módja**

* A falugondnok köteles együttműködni a szolgáltatást fenntartó Mosdós Község Önkormányzata (7257 Mosdós, Kossuth u. 1/a.) polgármesterével, mint a munkáltatói jogokat gyakorlóval. A kapcsolattartás személyes és napi rendszerességű, ahol megbeszélik a napi teendőket, és a falugondnok beszámol a munkája során tapasztaltakról, problémákról.
* Köteles együttműködni a Batéi Közös Önkormányzati Hivatallal (7258 Baté, Fő u. 7.), valamint annak kirendeltségeivel, a Mosdósi Kirendeltséggel (7257 Mosdós, Kossuth u. 1/a), és a Szentbalázsi Kirendeltséggel (7274 Szentbalázs Fő u. 85.). A kapcsolattartás rendszeres, személyesen vagy telefonon történik.

A Mosdósi Kirendeltség segítséget nyújt a falugondnoknak az adminisztrációs feladatainak ellátásában, szolgáltatás indításához szükséges dokumentáció elkészítésében, a gazdasági feladatok ellátásában, a falugondnok képzésének szervezésében, az ellenőrzések lebonyolításában.

* Együttműködik az Igal és Környéke Alapszolgáltatási Központtal (7275 Igal, Szent István utca 100.) gyermekjóléti és családsegítő szolgálat, házi segítségnyújtás és jelzőrendszeres házi segítségnyújtás tekintetében. Jelzi a lakosság körében felmerülő problémákat az intézkedésre jogosult szakembereknek. A kapcsolattartás elsősorban a családgondozóval rendszeresen személyesen, vagy telefonon történik.
* Mosdós Község Önkormányzatával, a Hivatal Mosdósi Kirendeltségével, valamint az Mosdósi Mackóvár Óvodával (7257 Mosdós, Kossuth u. 4.) a szociális étkeztetés tekintetében. A kapcsolattartás rendszeresen személyesen vagy telefonon történik.
* a **háziorvossal**, a kapcsolattartás heti rendszerességű, személyesen, vagy telefonon történik.
* a **védőnői szolgálattal, a** kapcsolattartás alkalomszerű, telefonon vagy személyesen történik.
* a **fogorvossal,** a kapcsolattartás alkalomszerű, telefonon vagy személyesen történik.
* az **iskolával a** kapcsolattartás alkalomszerű, telefonon vagy személyesen történik,
* **óvodával**, a kapcsolattartás alkalomszerű, telefonon vagy személyesen történik,
* **környékbeli falugondnokokkal**, a kapcsolattartás alkalomszerű, telefonon vagy személyesen történik.

# **III. Az ellátandó célcsoport megnevezése**

**Mosdós** község Kaposvártól 18 kilométerre fekvő település.

A település lakosságszáma 2020. január 1-én 896 fő. A lakosság korcsoportok szerinti megoszlása 2020. január 1-jén az alábbi volt:

 0-14 éves 112 fő

 15-18 éves 30 fő

 19-62 éves 509 fő

 63 éves, vagy a fölötti 245 fő

A település közigazgatásilag a Batéi Közös Önkormányzati Hivatalhoz tartozik, Mosdóson a Hivatalnak Kirendeltsége működik, mely miatt rendszeresen kell Batéba, a székhely Hivatalba utazni ügyintézés céljából.

A háziorvosi feladatok ellátásáról másik önkormányzattal közösen (Kercseliget), helyben fenntartott orvosi rendelővel - gondoskodik. A háziorvosi rendelés székhelye Mosdós település, ahol heti 3 napon – hétfőn és pénteken délelőtt, szerdán délután rendel a háziorvos.

A fogorvosi ellátást az Önkormányzat a Nagyberkiben működő fogorvosi rendelő, illetve az ott dolgozó fogorvos útján látja el.

A védőnői feladatok ellátásáról a háziorvoshoz hasonló körben, Kercseliget Önkormányzattal közösen gondoskodik, a védőnői szolgálat székhelye szintén Mosdós település.

Mosdóson fiókgyógyszertár üzemel napi időszakos nyitva tartással (két-három óra), további gyógyszertár Nagyberkiben és Taszáron található.

Egészségügyi szakellátás, ügyelet Kaposváron található. Mosdóson található a Somogy Megyei Oktató Kórház fióktelephelye, ahol már szakrendelés csak minimálisan vehető igénybe, laboratóriumi és egyéb vizsgálatokat már nem végeznek itt.

Az óvodai nevelés feladatát intézményfenntartó társulás útján Mosdósi Mackóvár Óvoda Mosdós Kossuth u. 4. látja el, a társulás gesztora Mosdós önkormányzata.

Általános iskolai oktatásban a Nagyberki általános iskolában részesülnek a gyermekek.

A szociális alapellátási feladatairól (szociális étkeztetés, házi segítségnyújtás, családsegítés, gyermekjóléti szolgálat) szintén az Igali Alapszolgáltatási Központon keresztül gondoskodik.

Kettő élelmiszerüzlet található a településen, ahol az alapvető élelmiszerek megvásárolhatók, az üzletek hétfőtől-szombatig tartanak nyitva. Bevásárolni egyébként Kaposvárra tudnak menni a lakosok.

Az autóbusz közlekedés jónak mondható, mivel a településen lévő Mosdósi Kórház miatt a távolsági buszok is megállnak a Kórháznál.

A településen több egyesület található, melyek közül aktívan a Mosdósért Egyesület működik, akik az önkormányzattal együttműködve közösségi feladatokat is végeznek.

A demográfiai mutatókból is látszik, hogy a településen magas az időskorúak aránya, akikre jellemző, hogy egyedül élnek, segítség és család nélkül. Nekik nagyon nagy segítséget jelentene a falugondnoki szolgálat a bevásárlásban, az egészségügyi ellátáshoz, és a szociális ellátásokhoz való hozzájutásban.

A szociális étkeztetést, a gyermekétkeztetést, valamint a szünidei étkeztetést is az önkormányzat tulajdonát képező Mosdósi Mackóvár Óvoda konyhájáról biztosítják, ezek szállításában szintén a falugondnoki szolgálat működik közre.

Ellátandó célcsoport tehát:

település lakossága, ezen belül:

* idős, beteg, egyedül élők
* óvodai ellátást igénybe vevők
* háziorvosi ellátást igénybe vevők
* egyéb alap- és szakellátást igénybe vevők
* szociális étkeztetésben részesülők
* szünidei gyermekétkeztetésben részesülők
* védőnői szolgáltatást igénybe vevők
* iskolába járó gyermekek
* hivatali ügyintézést igénybe vevők

# **IV. A falugondnoki szolgálat által nyújtott szolgáltatáselemek**

## **1. Szállítás**

**Szállítás:** javak, vagy szolgáltatások eljuttatása az igénybe vevőhöz, vagy az igénybe vevő eljuttatása a közszolgáltatások, szolgáltatások, munkavégzés, közösségi programok, családi kapcsolatok helyszínére, ha szükségleteiből adódóan mindezek más módon nem oldhatók meg.

### **1.1. A falugondnoki szolgálat közvetlen személyes szolgáltatások körébe tartozó ALAPFELADATAI:**

#### **1.1.1. Közreműködés az étkeztetésben**

A feladatellátás tartalma, módja

Az Önkormányzat a szociális étkeztetés feladatot a tulajdonát képező Mosdósi Mackóvár Óvoda konyhájáról látja el. Feladata a napi egyszeri meleg étel éthordóban történő házhoz szállítása az ellátottak részére 11.00 és 13.30 óra között. Az ellátottakkal való kapcsolattartásban részt vesz. A szállítást az Igalai Alapszolgáltatási Központ jelzése alapján biztosítja az ellátottaknak.

Közreműködik a szünidei gyermekétkeztetésben, az erre vonatkozó jogszabály értelmében az étkeztetésre jogosult családok, gyermekek részére napi egyszeri meleg étel kiszállítása, amennyiben az ellátott igényli és másképp az étel elszállítását nem tudja megoldani.

A feladatellátás rendszeressége

Munkanapokon naponta, szünidei étkezés esetén tanítási szünet idején alkalomszerűen.

Az ellátottak köre

A szociális étkeztetésben részesülők, illetve a szünidei gyermekétkeztetésre jogosult ellátottak, várhatóan 40 fő/nap.

#### **1.1.2. Közreműködés a házi segítségnyújtásban**

A feladatellátás tartalma, módja

A házi segítségnyújtás feladatot az Önkormányzat az Igali Alapszolgáltatási Központ útján látja el. Tekintettel arra, hogy a házi segítségnyújtás és a falugondnok által nyújtott szolgálat keretében ellátandó feladatok egy köre gyakorlatilag megegyezik, ugyanakkor a házi segítségnyújtás körében ellátandó feladatok egy részéhez megfelelő képesítés szükséges, így a falugondnok azon feladatok ellátásában működik közre, melyek képesítés nélkül is végezhetőek. A két szolgálat tekintetében nagyon fontos, hogy feladataikat kölcsönösen együttműködve látják el. A házi segítségnyújtás gesztor települése Igal. A gondozónő(k) a településen dolgoznak, gyakran kérik a falugondnoki szolgálat segítségét az idősek rendezvényekre, orvoshoz történő szállításában, valamint értekezletre is szállíthatják a gondozónőket a székhely településre Igalba.

Segítséget nyújthat a településen élő rászoruló lakosság fizikai erejét, mozgásképességét meghaladó feladatok ellátásában:

* ház körüli, szakképesítést nem igénylő feladatok (pl: gázpalack csere, zárcsere, villanykörte cseréje stb.)
* hóeltakarítás, fűnyírás
* tűzifa behordása
* napi életvitel fenntartásához szükséges alapvető élelmiszerek, fogyasztási cikkek, vegyi áruk beszerzése.

A feladatellátás rendszeressége

Heti rendszerességű igény szerint.

Az ellátottak köre

A házi segítségnyújtásban részesülők. Koruk és/vagy egészségi állapotuk miatt rászoruló azon személyek, akik önmaguk ellátására saját erőből nem képesek, és mások róluk nem gondoskodnak. Várhatóan kb 10-15 fő.

#### **1.1.3. Közreműködés a közösségi és szociális információs szolgáltatásban**

A feladatellátás tartalma, módja

A falugondnok fontos feladata az Szt-ben meghatározott szociális alapszolgáltatások igénybevételéhez nyújtott segítség, az ezen intézményekkel, szakembereikkel való folyamatos kapcsolattartás, igény esetén a szakemberek szállítása.

A falugondnok részt vesz a veszélyhelyzetek elhárítását célzó intézkedésekben (otthonba szállítás, gyermekjóléti és családsegítő szolgálattal való együttműködés, a krízishelyzetben lévő családok szakemberekkel történő látogatása).

A falugondnok munkája során folyamatosan figyelemmel kíséri a lakosság, és különösen a veszélyeztetett családok életkörülményeit. Észlelnie kell a veszélyhelyzeteket, a különböző szenvedélybetegségeket (alkohol, drog stb.). A falugondnok részt vesz a veszélyhelyzetek elhárítását célzó intézkedésekben (otthonba szállítás, gyermekjóléti és családsegítő szolgálattal való együttműködés, a krízishelyzetben lévő családok szakemberekkel történő látogatása).

A jelzőrendszer elemeként figyelemmel kíséri a magányosan élőket, esetleges egészségromlásukról tájékoztatja a háziorvost. Amennyiben azt tapasztalja, hogy önmagukról saját háztartásukban már segítséggel sem képesek gondoskodni, jelzi az ellátás szükségességét a fenntartónak ill. a szociális intézményhálózat munkatársainak. A magatehetetlen személyek esetében gondoskodik a hozzátartozók értesítéséről, a kórházba vagy otthonba került egyedülálló falusi lakosokat látogatja.

A szociális biztonság megteremtéséhez és a helyi közösségi életbe való bekapcsolódáshoz szükséges információk eljuttatása a település lakói számára. A falugondnok feladata: a helyben vagy a legközelebbi település(ek)en elérhető szolgáltatások igénybevételének lehetőségeire vonatkozó információforrások és információk felkutatása, és a lakosság ezek alapján történő tájékoztatása pl. a Központ információi, Hivatal Információi, a Mosdósi Mackóvár Óvoda információi, a Nagyberki Általános Iskola, egészségügyi ellátásoknak, közösségi információinak közvetítése, helyi civil szerveződések közösségek érintő információi, illetve ezen információk és ellátások igénybevételéhez az igénybe vevők szállítása.

A szállítási szolgáltatás a rászorult lakosok, hozzátartozóik jelzése, a felsorolt intézmények jelzése vagy a falugondnok bejelentése alapján vehető igénybe.

*Az ellátottak köre:*

A településen élő szociális, egészségügyi és mentálhigiénés problémák miatt veszélyeztetett, illetve krízishelyzetbe került személyek, családok. Hetente kb 5-10 fő.

Feladatellátás rendszeressége: hetente igény szerint.

#### **1.1.4. Egészségügyi ellátáshoz való hozzájutás biztosítása**

**a.) Háziorvosi rendelésre szállítás**

A feladatellátás tartalma, módja

A falugondnoki szolgáltatás egyik kiemelten fontos feladata a szolgáltatást igénylő lakos orvosi ellátáshoz való hozzájutása, igény szerint a választott háziorvosi rendelésre, szükség esetén a település közigazgatási területén kívül is. Az egészségi állapota szerint helyben is igényelheti az orvoshoz való szállítást.

A fertőző, vagy életveszélyben lévő betegek szállítása szakszerű ellátást igényel, ezért a falugondnok ezen személyek szállítását nem végezheti, a falugondnok kötelessége a szakszerű ellátás megszervezése (mentő, orvos hívása) és közreműködhet a betegszállítás megszervezésében is.

A falugondnok a feladatellátáshoz szükséges alapvető elsősegély nyújtási ismereteket a falugondnoki alapképzésen, illetve a továbbképzések során szerzi meg.

A feladatellátás rendszeressége Hetente.

Az ellátottak köre: Azok a betegek, akik idős koruk vagy állapotuk, vagy a közösségi közlekedés hiánya miatt a háziorvoshoz való eljutásban segítségre szorulnak. Kb. 15-20 fő.

**b.) Egyéb egészségügyi intézménybe szállítás**

A feladatellátás tartalma, módja

A szakorvosi rendelések Kaposváron vehetők igénybe. Az ezt igénylő betegek ezen intézményekbe történő eljuttatása szintén a falugondnok feladata, elsősorban a kaposvári kórházba, igény szerint Pécsre vagy akár távolabb is. A falugondnok ugyanakkor a sürgősségi betegellátást nem helyettesíti. A szakellátásra történő szállítás orvosi beutaló alapján előzetes időpont egyeztetéssel történik.

A feladatellátás rendszeressége: Alkalomszerű feladat.

Az ellátottak köre: Azok a betegek, akik idős koruk vagy állapotuk miatt az egészségügyi intézményekbe való eljutásban segítségre szorulnak. Alkalmanként 1-2 fő

**c.) Gyógyszerkiváltás és a gyógyászati segédeszközökhöz való hozzájutás biztosítása**

A feladatellátás tartalma, módja

Gyógyszerkiváltásra a Mosdósi fiókgyógyszertárban, vagy a Nagyberki, Taszári gyógyszertárakban van lehetőség. A falugondnok hetente egy alkalommal összegyűjtve az igényeket gondoskodik a gyógyszerek kiváltásáról és településre szállításáról. Azon személyek részére, akiknek gyógyászati segédeszközre van szüksége, segítséget nyújt a beszerzés helyének felkutatásában, a beszerzés lebonyolításában, és akár a gyógyászati segédeszköz kiszállításában.

A feladatellátás rendszeressége Hetente egyszer.

Az ellátottak köre: Akik idős koruk, állapotuk miatt önállóan nem tudnak gondoskodni gyógyszereik, gyógyászati segédeszközeik beszerzéséről. Hetente 8-10 fő.

#### **1.1.5. Az óvodáskorú, iskoláskorú gyermekek szállítása**

**a.) Óvodába, iskolába szállítás**

A feladatellátás tartalma, módja

Óvoda helyben van. A gyermekek rendszeres iskolába, óvodába történő szállítása tömegközlekedéssel, illetve iskolajáratokkal megoldott. A nyári szünetben ugyanakkor az ezt igénylő nyári ügyeletet igénybe vevők részére végezhet szállítási feladatot a falugondnok.

A feladatellátás rendszeressége: Alkalomszerű.

Az ellátottak köre: Azon gyermekek, akik a nyári szünet ideje alatt is igénybe veszik az iskolai ellátást, illetve felügyeletet. Igény szerint 3-5 fő.

**b.) Egyéb gyermekszállítás**

A feladatellátás tartalma, módja

Rendezvényekre, kirándulásokra, versenyekre, ünnepségekre, egyéb gyermekprogramokra igény esetén a falugondnok szállítja a gyerekeket.

A feladatellátás rendszeressége: Alkalomszerű.

Az ellátottak köre: Óvodás, általános iskolás, középiskolás korú gyerekek. Alkalmanként 15 fő.

### **1.2. A falugondnoki szolgálat közvetlen, személyes szolgáltatások körébe tartozó KIEGÉSZÍTŐ feladatai**

#### **1.2.1. Közösségi, művelődési, sport- és szabadidős tevékenységek szervezése, segítése**

A feladatellátás tartalma, módja

Az Önkormányzat által szervezett közösségi rendezvények szervezésében, lebonyolításában, az ahhoz szükséges beszerzési feladatok ellátásában, fellépők szállításában a falugondnok is közreműködik.

A falugondnoki szolgálat egyik fő célja a településen élők életminőségének javítása. Ez jelenti a helyi társadalom demokratikus működéséből fakadó élénk közéletet, civil szervezetek létét és működését, amit a szolgálat fenntartója támogathat. A feladat elvégzésében nagy szerepe van a falugondnoknak, aki ismeri a település lakóit és szükségleteit, élvezi bizalmukat, és könnyen aktivizálható kapcsolatrendszerrel kell rendelkeznie. E feltételek megléte esetén lehet a helyi közélet motorja, illetve a közéleti események szervezője. Feladatainak egy része a gépjárművel történő szállítás (nyugdíjasok, sportolók, helyi civil szervezetek tagjainak előadói csoportoknak, illetve a rendezvényekre más települések közösségei, valamint a rendezvényekkel kapcsolatos beszerzések, helyszín biztosítása, berendezése, stb.) megoldása. A feladatok más része a rendezvények szervezésével, népszerűsítésével kapcsolatos.

A falugondnok tevékenysége a településen kívüli közösségi, kulturális események szervezésére is kiterjed, azoknak rendszeres szervezője lehet: például, színházlátogatás, nyugdíjasok kirándulása, gyógyfürdőbe, egyházi eseményekre (búcsú) történő szállítás.

A feladatellátás rendszeressége. Két-három havonta jelentkező feladat.

Az ellátottak köre: A falu lakossága, a rendezvényre látogatók.

#### **1.2.2. Az egyéni hivatalos ügyek intézésének segítése, lakossági igények továbbítása**

A feladatellátás tartalma, módja

A falugondnok segítséget nyújt az egyéni hivatalos ügyek intézésében. E feladatkörében segítséget nyújt a hozzá fordulók részére abban, hogy ügyükkel mely szervhez fordulhatnak, és amennyiben ezt igénylik, az ellátottak részére az ügy elintézésben, így különösen a kérelmük benyújtásában is segítséget nyújt.

Segítségnyújtás a lakosság hivatalos ügyeinek intézésében, amely történhet a szolgáltatást igénylők adott hivatalokba – Hivatal és kirendeltségei (Mosdós, Szentbalázs) között vagy Kaposvári intézményekbe történő szállításával, illetve az ügyek falugondnokok által történő elintézésével. Ide tartozik a külön féle ügyek elintézéséről (milyen ügyben hova kell fordulni, hol, milyen dokumentumokat kell beszerezni ill. benyújtani) való tájékozódás és tájékoztatás is. Ezek ügyek ellátása kapcsán együttműködik a Hivatallal.

A falugondnok munkája során köteles a lakosságot érintő gondokat az önkormányzat felé tolmácsolni, valamint az önkormányzat intézkedéseit a lakossággal megismertetni, és a visszajelzéseket továbbítani. Feladatellátása során rendszeres kapcsolatban van a lakossággal, problémáikat, kéréseiket meghallgatja. Az önkormányzati munkát segíti a Hivatalnak a települést érintő leveleinek, szórólapjainak kézbesítésével, a hirdetmények hirdetőtáblára történő kihelyezésével.

A részére eljuttatott lakossági igényeket továbbítja az Önkormányzat számára.

A feladatellátás rendszeressége: Naponta szükség szerint ellátandó feladat.

Az ellátottak köre: Az ezt igénylő helyi lakosok. 4-5 fő.

#### **1.2.3. Egyéb lakossági szolgáltatások, egyéb szociális és gyermekjóléti alapszolgáltatások biztosításában való közreműködés**

A feladatellátás tartalma, módja: A falugondnok fontos feladata még az Szt. értelmében, mint jelzőrendszeri tag a gyermekóléti szolgálat igénybevételéhez nyújtott segítség, kapcsolattattás, igény esetén szakemberek szállítása.

A falugondnok munkája során figyelemmel kíséri folyamatosan a lakosság életkörülményeit. Észlelnie kell a veszélyhelyzeteket, a különböző szenvedélybetegségeket (alkohol, drog), különös figyelemmel kell lennie a gyermekek helyzetére, az esetleges gyermekbántalmazásra, a családon belüli erőszakra. Amennyiben veszélyhelyzetet észlel, azonnal köteles tájékoztatni a fenntartót a szükséges intézkedések megtétele érdekében (megelőzés, krízis kezelése).

Részt vesz a veszélyhelyzetek elhárítását célzó intézkedésekben is, ezért figyelemmel kíséri a magányosan élőket, esetleges egészségromlásukról a háziorvost tájékoztatja.

Az egyéb lakossági szolgáltatások körébe olyan feladatok tartoznak, amelyek közvetlenül egyik korábban felsorolt feladathoz sem tartoznak.

Például:

* Nagybevásárlás. A településen tartós fogyasztási cikket árusító üzlet, bevásárlóközpont nincs, ezért a falugondnok a nagyobb méretű árucikkeket a vásárlás helyéről hazaszállítja, illetve hetente „bevásárló járatként” az ezt igénylőket Kaposvárra elszállítja, vagy az arra rászorulók részére bevásárol.
* Egyéb szállítási feladatok, valamint a tömegközlekedéshez való hozzájutás biztosítása.

A feladatellátás rendszeressége: Folyamatos feladat. Az egyéb lakossági szolgáltatások tekintetében alkalmankénti, illetve heti rendszerességgel jelentkező feladat.

Az ellátottak köre: A településen élő szociális, egészségügyi és mentálhigiénés problémák miatt veszélyeztetett, krízishelyzetbe került személyek.

### **1.3. Önkormányzati feladatok megoldását segítő, közvetett szolgáltatások**

A falugondnok – amennyiben ez nem a személyes segítségnyújtás rovására történik közreműködhet azon önkormányzati feladatok megoldásában is , amelyeknek ugyancsak célja szintén a falu lakosságának minél jobb ellátása, tájékoztatása, de amely feladatokat nem személyesen és közvetlenül az egyes rászorulók, igénybe vevők számára végzi. Ilyen feladatok lehetnek:

#### **1.3.1. Ételszállítás önkormányzati intézménybe**

Feladatellátás tartalma, módja:

Ételszállítás önkormányzati intézménybe (idősek nappali intézménye – Idősek Klubjába), szükség esetén az óvodából a másik óvodában történő ételszállítása, amennyiben az egyik konyhája zárva tart. A fenntartó utasításai alapján látja el a feladatot, összehangolva a falugondnoki szolgáltatás személyes szolgáltatást jelentő alapfeladataival.

 A feladatellátás rendszeressége: Igény szerint.

 Az ellátottak köre A települési önkormányzat és intézményei.

#### **1.3.2. Önkormányzati információk közvetítése a lakosság részére**

A feladatellátás tartalma, módja

A szolgáltatást nyújtó közreműködik az önkormányzati és az önkormányzat intézményeinek – Mosdósi Kirendeltség, Óvoda, Közösségi Ház, Alapszolgáltatási Központ - információk közvetítésében a lakosság részére. E feladatkörében eljuttatja az önkormányzati hirdetményeket, meghívókat, leveleket, szórólapokat a lakosság részére.

A feladatellátás rendszeressége Igénye szerint napi rendszerességgel.

Az ellátottak köre : A lakosság.

#### **1.3.3. A falugondnok által nyújtott szolgáltatás működtetésével kapcsolatos feladatok ellátása**

A feladatellátás tartalma, módja

A falugondnoki szolgáltatás működéséhez szükséges biztosítani a tárgyi feltételeket is. Ez jelenti elsősorban a feladat ellátásához használt gépjármű folyamatos üzemképes és a feladat ellátásához megfelelő állapotban tartását. Ennek érdekében a falugondnok gondoskodik az üzemanyag beszerzéséről, valamint a gépjármű takarításáról, szervizeléséről.

Lényeges továbbá a feladat ellátásához szükséges dokumentációk (menetlevél, munkanapló) beszerzése és folyamatos, naprakész vezetése.

Anyag- és árubeszerzés, pénzfelvétel és hivatali iratok, ügyintézők, dolgozók szállítása az önkormányzat és intézményei (óvoda, hivatal, nappali ellátás, egészégügyi ellátás) számára.

Közfoglalkoztatottak szállítása munkába, vagy szükség esetén Munkaügyi központba.

A feladatellátás rendszeressége: Szükség esetén napi rendszerességű feladat.

 Az ellátottak köre: A falugondnoki szolgáltatás tárgyi feltételeinek, működtetése biztosítása útján valamennyi, az előző pontokban felsorolt ellátottak, továbbá intézmények és dolgozói.

## **2. Megkeresés**

Megkeresés: szociális problémák által érintett, vagy veszélyeztetett azon egyének közvetlen illetve közvetett módon történő elérése, vagy felkutatása, akik vélhetően jogosultak egy adott szolgáltatásra, de azt bármilyen okból elérni nem tudják.

A falugondnok további feladata a helyben vagy a közigazgatási területen működő szociális ellátórendszer szolgáltatásainak igénybevételének lehetőségeire vonatkozó információk felkutatása, erről a lakosság tájékoztatása.

### **2.1. A falugondnoki szolgálat közvetlen, személyes szolgáltatások körébe tartozó alapfeladatai:**

#### **2.1.1. Közreműködés étkezésben:**

A falugondnok feladata a településen élő lakosokkal való beszélgetés során a további étkezési igények felmérése és továbbítása a fenntartó felé, illetve a megszervezésében való közreműködés.

#### **2.1.2. Közreműködés a házi segítségnyújtás biztosításában**

A falugondnok napi szinten figyelemmel kíséri az idős, egészségi állapotukban korlátozott főleg egyedül élő embereket. Szükség esetén jelzéssel él a megfelelő szakma képviselője felé, amennyiben azt tapasztalja, hogy önmagukról saját háztartásukban is már csak segítséggel tudnak gondoskodni. A folyamatos gondozást igénylő személyek esetében gondoskodik a hozzátartozók értesítéséről, ennek hiányában a fenntartó segítségével eljár az ellátott intézményi elhelyezésében.

#### **2.1.3. Közreműködés a közösségi és szociális információk szolgáltatásában,**

A falugondnok a helyi közösségi élet főszereplője, aki nem csak szállítási, de szervezési, lebonyolítói feladatokat is ellát. A közösségi programokon aktívan részt vesz, aktivizál, bevon. Ehhez felméri a lakosság igényeit, melyet továbbít a fenntartó felé, majd a szükséges információkat eljuttatja a település lakóinak számára.

A falugondnok további feladata: a helyben vagy a közigazgatási területen működő szociális ellátórendszer szolgáltatásainak igénybevételének lehetőségeire vonatkozó információk felkutatása, erről a lakosság tájékoztatása.

#### **2.1.4. Egészségügyi ellátáshoz való hozzájutás segítése**

A falugondnok a sokrétű munkájának köszönhetően napi szinten kapcsolatban van a település lakosaival, így lehetősége van figyelemmel kísérni az egyedül élőket, főként az idős embereket. Abban az esetben, ha valakinek az egészségi állapotában olyan mértékű romlás következik be, amit már ő maga nem tud, vagy egyéb okok miatt képtelen szakembernek jelezni, azt a falugondnok teszi meg, és tájékoztatja a háziorvost.

Prevenciós célzattal segíti a település lakosait egészségi állapotuk megőrzését azzal, hogy részt vesz a szűrővizsgálatok szervezésében, és tájékoztatja a lakosságot a lehetőségekről.

### **2.2. A falugondnoki szolgálat közvetlen, személyes szolgáltatások körébe tartozó KIEGÉSZÍTŐ feladatai**

#### **2.2.1. Egyéb lakossági szolgáltatások, illetve az egyéb szociális és gyermekjóléti alapszolgáltatások biztosításában való közreműködés**

Segítségnyújtás a lakosság hivatalos ügyeinek intézésében, mely történhet szállításon túl az ügyek falugondnok által történő elintézésével is.

A falugondnok folyamatosan figyelemmel kíséri a és észleli a veszélyeztetett családok, egyének életkörülményeit. Észleli a veszélyhelyzeteket, a különböző szenvedélybetegségeket, függőségeket, különös tekintettel a gyermekek helyzetére, esetleges gyermekbántalmazásra, a családon belüli erőszakra. Megfelelő információ esetén jelzési kötelezettségének eleget téve elősegíti a szükséges, prevenciós intézkedéseket.

## **3. Közösségi fejlesztés**

**Közösségi fejlesztés**: a település vagy térség lakosságát érintő integrációs személetű, bátorító-ösztönző, informáló, kapcsolatszervező tevékenység, amely különböző célcsoportokra vonatkozó speciális igényeket tár fel, szolgáltatásokat kezdeményez, közösségi együttműködéseket valósít meg.

### **3.1. A falugondnoki szolgálat közvetlen, személyes szolgáltatások körébe tartozó kiegészítő feladatai**

#### Közösségi, művelődési, sport és szabadidős tevékenységek szervezése, segítése

A falugondnok minden korosztály számára hasznos, értékes és maradandó kulturális, sport, nyugdíjas programokat és szabadidős programokat szervez, mint pl.: színház, mozi, nyugdíjas találkozó, Mosdósról elszármazottak találkozója, más település programjain való részvétel.

### **3.2. Önkormányzati feladatok megoldását segítő közvetett szolgáltatások**

A fenntartó által meghatározott közösségi programokról tájékoztatást nyújt a lakosság részére, szórólapok kiosztása, ösztönzés a programokon való részvételre.

# **V. Az ellátás igénybevételének módja**

A falugondnoki szolgáltatás igénybevétele önkéntes, az ellátást igénylő vagy törvényes képviselője kérelmére történik. A szolgáltatás iránti igényeket személyesen vagy telefonon lehet jelezni a falugondnoknál vagy a polgármesternél. A szolgáltatásra igényt tartó személynek a településen belüli szolgáltatási igényét minimum egy munkanappal előbb kell bejelentenie és egyeztetnie a falugondnokkal, a településen kívüli szolgáltatási igényét pedig három munkanappal előbb kell bejelentenie és leegyeztetnie. A feladatellátás egyrészt a bejelentés sorrendjétől, másrészt a bejelentett probléma fontosságától függ.

Azon szolgáltatási, szállítási igényeket, amelyek eltérnek a rendszeres tevékenységekről, a polgármesterrel kell egyeztetni.

A falugondnoki szolgáltatás során az igények teljesítésének mérlegelésekor ügyelni kell arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembevételével kell dönteni.

A falugondnoki szolgáltatás igénybevétele térítésmentes.

A szolgáltató és az igénybe vevő közötti kapcsolattartás módjai az alábbiak:

*Személyesen*: szolgáltatást nyújtóval való kapcsolattartásra az esetek többségében az igénybevételkor, illetve az igény jelzésekor kerül sor.

*Telefonon:* az igénybevevők távollétében is jelezni tudják számára a szükségleteiket.

*Írásban:* rendszeres ellátási igényét, észrevételeit és esetleges panaszait az ellátottak írásban is jelezhetik a szolgáltatást nyújtónak, illetve az Önkormányzatnak.

# **VI. A szolgáltatásról való tájékoztatás helyi módja**

A falugondnoki szolgáltatásról, az általa nyújtott feladatokról a lakosságot szórólap formájában kell értesíteni, melyet a falugondnok juttat el minden háztartásban. A szórólapon fel kell tüntetni a szolgáltatást nyújtó adatait, a falugondnok nevét, az általa nyújtott szolgáltatáselemeket, valamint az igénybevétel lehetséges módjait. A tájékoztatót Mosdós Község Önkormányzatának a falugondnoki szolgálatról szóló rendelete, valamint a mellékletét képező szakmai program alapján kell elkészíteni.

Ezen kívül a szolgáltatásról szóló tájékoztatót ki kell tenni Mosdós község hirdetőtábláira, valamint a település honlapjára.

Az arra igényt tartók részére szóbeli tájékoztatást nyújt továbbá szóban a falugondnok, valamint a Batéi Közös Önkormányzati Hivatal Mosdósi Kirendeltsége.

# **VII. Az ellátottak és a személyes gondoskodást végző személy – szolgáltatást nyújtó- jogainak védelmével kapcsolatos szabályok**

## **1. Ellátottak jogainak biztosítása:**

A falugondnoki szolgáltatást igénybe vevőnek joga van szociális helyzetére, egészségi és mentális állapotának megfelelő, és a szolgáltatás által nyújtható teljes körű ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.

A szociális szolgáltatások biztosítása során az egyenlő bánásmód követelményét be kell tartani.

A falugondnok a szolgáltatást olyan módon végzi, hogy figyelemmel legyen az ellátást igénybe vevőket megillető alapjogok maradéktalan és teljes körű tiszteletben tartására, különös figyelemmel az élethez, emberi méltósághoz, a testi épséghez, valamint a testi-lelki egészséghez való jogra.

A falugondnoki szolgáltatás adott időpontban történő igénybevételének indokoltságát a szolgáltatást nyújtó, illetve a fenntartó az igénylő adott élethelyzete, rászorultsága alapján állapítja meg, függetlenül az igénybe vevő egyéb, az akut élethelyzetet nem feltétlenül befolyásoló körülményeitől (családi körülmények, jövedelmi helyzet stb.) A falubusszal nyújtott szolgáltatás az ellátottak élethelyzetükből adódó szükségleteit köteles kielégíteni.

Az ellátást igénybe vevőnek joga van a szolgáltatás működésével kapcsolatos legfontosabb adatok megismeréséhez.

Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem, különös tekintettel, az egészségi állapotával, személyes körülményeivel, jövedelmi viszonyaival, szociális helyzetével kapcsolatos információkra.

A szolgáltatást igénybevevő jogai gyakorlása érdekében az ellátott jogi képviselőhöz fordulhat. Az ellátott jogi képviselő a személyes gondoskodást nyújtó alap- és szakosított ellátást biztosító intézményi elhelyezést igénybevevő, illetve a szolgáltatásban részesülő részére nyújt segítséget jogai gyakorlásában. Működése során tekintettel van a személyes adatok védelmére.

Az ellátott jogi képviselő

- tájékoztat az alapjogokról, a szolgálat kötelezettségeiről, és az ellátást igénybe vevőket érintő jogokról,

- segít az ellátással kapcsolatos kérdések, konfliktusok megoldásában, panaszok megfogalmazásában és kivizsgálásában,

- kezdeményezheti a panasz kivizsgálását a fenntartónál,

- segítséget nyújt a hatóságokhoz benyújtandó kérelmek, beadványok megfogalmazásában,

- intézkedést kezdeményezhet a fenntartónál a jogszabálysértő gyakorlat megszüntetésére.

A polgármester tizenöt napon belül köteles a panasztevőt írásban értesíteni a panasz kivizsgálásának eredményéről. Amennyiben határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított nyolc napon belül Mosdós Község Önkormányzatának Képviselő-testületéhez fordulhat jogorvoslattal.

## **2. A falugondnoki szolgáltatást végző személy jogai**

A közalkalmazotti jogviszonyban foglalkoztatott falugondnok számára biztosítani kell, hogy a munkavégzéshez kapcsolódó megbecsülést megkapja, tiszteletben tartsák emberi méltóságát és személyiségi jogait, munkáját elismerjék, valamint a fenntartó megfelelő munkavégzési körülményeket biztosítson számára.

A falugondnok közfeladatot ellátó személy.

A falugondok munkáltatója a képviselő-testület, egyéb munkáltatói jogok gyakorlója a polgármester.

A falugondnok jogosult munkavállalói jogainak érvényesítésére a közalkalmazottak jogállásáról szóló törvény, valamint a Munka Törvénykönyve alapján.

## **3. A falugondnoki szolgálat helyettesítése**

A fenntartónak folyamatosan biztosítani kell az ellátást, az alapszolgálatások nyújtását a fenntartó nem szüneteltetheti. A falugondnok távolléte esetén a szakmai rendelet 3. mellékletében megfelelő képesítéssel rendelkező személlyel történhet, vagy másik szociális szolgáltatóval, intézménnyel, illetve annak fenntartójával kötött megállapodással. A falugondnok helyettesítéséről a képviselő-testület gondoskodik az általuk jóváhagyott megállapodással, ennek hiányában a polgármester intézkedik a helyettesítésről a feladatellátás folyamatos biztosítása érdekében.

# **VIII. Egyéb- a szolgáltatás fenntartásával kapcsolatos –előírások**

## **1. Személyi feltételek**

A falugondnok köteles elvégezni a fenntartó által finanszírozott, munkakör betöltéséhez szükséges falugondnoki alapképzést, a foglalkoztatás időpontjától számított egy éven belül.

A falugondnok köteles a munkáltató által támogatott kötelező továbbképzéseken részt venni, és a közalkalmazott számára előírt kreditpontokat megszerezni.

A szolgáltatást nyújtó számára lehetőséget kell biztosítani –a feladatellátáshoz szükséges – szakmai szervezetekkel történő kapcsolattartásra.

A falugondnok köteles a szociális szolgáltatást végző munkatársakra vonatkozó etikai szabályokat betartani.

A falugondnok köteles minden munkanapon, illetve a munkaidőn túli munkába rendelés esetén az előírt időben munkára jelentkezni munkavégzésre alkalmas állapotban.

A falugondnok esetleges egészségügyi, fiziológiai állapotváltozását köteles munkaadójának mielőbb jelenteni, hogy helyettesítése megoldható legyen. Ez különösen vonatkozik a gépjárművezetés alóli felmentésre, amennyiben esetleg más feladatok ellátásában az említett problémák miatt nem akadályozott.

## **2. Tárgyi feltételek**

A falugondnoki gépjárművet zárt helyen, garázsban, az önkormányzat tulajdonában lévő területen kell tárolni. A falugondnok köteles a gépjárművet használat után minden nap ezen a helyen leállítani.

A falugondnok köteles a gépkocsit rendben, tisztán tartani, a szervizigényt figyelemmel kísérni (km óraállás).

A falugondnok feladatai ellátásához készpénzállományra jogosult, ennek összege maximum havi 30.000 Ft lehet, amit az önkormányzat pénztárában vehet fel és arról köteles számlával elszámolni.

A falugondnok jogosult a szolgáltatással kapcsolatos iratokba betekinteni és a gépjármű mellett a feladat ellátásához szükséges egyéb, a szolgáltatást fenntartó rendelkezésére álló eszközöket is használni (számítógép, internet, telefon stb.).

A falugondnok tevékenységének, a szolgáltatások igénybevételének dokumentálására az alábbi dokumentumokat használja:

- gépjármű menetlevele,

- a szakmai rendelet előírása alapján a Szociális Ágazati Portálon közzétett tevékenységnaplót.

 tevékenységnaplóban a szolgáltatást igénybe vevő általi aláírás oszlopa a fenntartói döntés értemében mellőzhető. A szolgáltatást rendszeresen igénybe vevőkről külön lista készíthető, melyet havonta meg kell újítani és az adott hati tevékenységnaplóhoz kell csatolni és a tevékenységnaplóban a „szolgáltatást igénybe vevők neve” oszlopban fel kell tüntetni „ külön lista” alapján. A falugondnok a menetlevélen köteles jelezni naponta, hogy a gépjármű falugondnoki szolgálatra került használatra.

A szolgáltatáshoz használt gépjármű menetlevelén fel kell tüntetni, hogy a gépjárművet a falugondnoki szolgáltatás ellátásához veszik igénybe.

# **IX. Záradék**

A falugondnoki szolgáltatás szakmai programját Mosdós Község Önkormányzat Polgármestere a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet 1. §-ában kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) foglalt feladat és hatáskörömben eljárva, a 20/2021. (II.16.) számú, veszélyhelyzet idején hozott Polgármesteri határozattal jóvá hagyta.

Mosdós, 2021. február 16.

 **Keresztes József**

 **polgármester**